CELEX: 32017D1412
Language: sk
Date: 2017-08-01 00:00:00
Title: Vykonávacie rozhodnutie Komisie (EÚ) 2017/1412 z 1. augusta 2017 o uznaní Fidži podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov [oznámené pod číslom C(2017) 5277] (Text s významom pre EHP )

3.8.2017   
            
            
               SK
            
            
               Úradný vestník Európskej únie
            
            
               L 202/6
            
         VYKONÁVACIE ROZHODNUTIE KOMISIE (EÚ) 2017/1412
   z 1. augusta 2017
   o uznaní Fidži podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov
   
      
         [oznámené pod číslom C(2017) 5277]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä na jej článok 19 ods. 3,
   keďže:
   
               (1)
            
            
               Podľa smernice 2008/106/ES sa členské štáty môžu rozhodnúť potvrdením uznať príslušné osvedčenia o spôsobilosti alebo o odbornej spôsobilosti námorníkov, ktoré vydali tretie krajiny, pod podmienkou, že príslušnú tretiu krajinu uznala Komisia. Tieto tretie krajiny musia spĺňať všetky požiadavky Dohovoru Medzinárodnej námornej organizácie o normách výcviku, kvalifikácie a strážnej služby námorníkov z roku 1978 (ďalej len „dohovor STCW“).
            
         
               (2)
            
            
               Nemecko požiadalo 18. februára 2011 o uznanie Fidži. Po prijatí tejto žiadosti sa Komisia obrátila na fidžijské orgány s úmyslom posúdiť systém ich prípravy a osvedčovania, a tým overiť, či Fidži spĺňa všetky požiadavky dohovoru STCW a či boli prijaté primerané opatrenia na zabránenie podvodom pri osvedčovaní. Komisia vysvetlila, že uvedené posudzovanie bude vychádzať z výsledkov zisťovacej kontroly, ktorú vykonajú odborníci z Európskej námornej bezpečnostnej agentúry (ďalej len „agentúra“) na Fidži.
            
         
               (3)
            
            
               Na základe výsledkov kontroly, ktorá sa uskutočnila v júni 2013, a po zohľadnení dobrovoľného plánu nápravných opatrení, ktorý predložili fidžijské orgány v septembri 2014 a doplnili v decembri 2014, Komisia vykonala posúdenie systému prípravy a osvedčovania na Fidži.
            
         
               (4)
            
            
               V rámci posúdenia Komisia identifikovala viaceré oblasti, ktorým musia fidžijské orgány venovať primeranú pozornosť, vrátane nedostatkov týkajúcich sa vnútroštátnych ustanovení, ako sú napríklad chýbajúce ustanovenia týkajúce sa kvalifikácií určitých kategórií inštruktorov a nedostatočné alebo neúplné požiadavky na osvedčovanie, ako aj postupy riadenia kvality.
            
         
               (5)
            
            
               V apríli 2015 Komisia poskytla fidžijským orgánom hodnotiacu správu, ktorá vychádza z výsledkov kontroly z júna 2013 a v ktorej sa zohľadnil doplnený plán nápravných opatrení.
            
         
               (6)
            
            
               Fidžijské orgány predložili aktualizovaný plán nápravných opatrení v júni 2015.
            
         
               (7)
            
            
               Na základe všetkých dostupných informácií Komisia dospela k záveru, že fidžijské orgány, s výnimkou zistenia týkajúceho sa požiadaviek na osvedčovanie, prijali opatrenia s cieľom zosúladiť fidžijský systém prípravy a osvedčovania námorníkov s požiadavkami dohovoru STCW.
            
         
               (8)
            
            
               Konkrétne Fidži prijalo novú legislatívu na zisťovanie nedostatkov týkajúcich sa vnútroštátnych ustanovení a aktualizovalo postupy kvality vo svojich administratívnych inštitúciách, ako aj inštitúciách námorného vzdelávania, a rovnako tak aj študijné programy a programy prípravy v inštitúciách námorného vzdelávania.
            
         
               (9)
            
            
               Útvary Komisie požiadali fidžijské orgány o vysvetlenie, pokiaľ ide o zistenie Komisie uvedené v odôvodnení 7 v súvislosti s požiadavkami na osvedčovanie. Toto zistenie v žiadnom prípade nespochybňuje celkové kladné posúdenie.
            
         
               (10)
            
            
               Zo záverov posúdenia vyplýva, že Fidži spĺňa požiadavky dohovoru STCW a že prijalo primerané opatrenia na zabránenie podvodom pri osvedčovaní.
            
         
               (11)
            
            
               Správa o výsledkoch posúdenia bola doručená členským štátom.
            
         
               (12)
            
            
               Opatrenia stanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
            
         PRIJALA TOTO ROZHODNUTIE:
   Článok 1
   Na účely článku 19 smernice 2008/106/ES sa Fidži uznáva, pokiaľ ide o systémy prípravy a osvedčovania námorníkov.
   Článok 2
   Toto rozhodnutie je určené členským štátom.
   
      V Bruseli 1. augusta 2017
      
         
            Za Komisiu
         
         Violeta BULC
         
            členka Komisie
         
      
   
   
      (1)  Ú. v. EÚ L 323, 3.12.2008, s. 33.